Inflasie op laagste koers in maandeMelk, eiers en kaas kos nou 6,4% meer as ŉ jaar gelede. (Foto: Maroela Media) Die inflasiekoers staan tans op 2,9%, die laagste vlak sedert Junie verlede jaar toe die koers op 2,2% gestaan het. Dit is egter nie heeltemal goeie nuus vir verbruikers nie, aangesien die koste van sommige produkte en dienste steeds met meer as die inflasiekoers gestyg het. Die maandelikse styging in inflasie was ook in Februarie veel hoër as gewoonlik. Statistieke Suid-Afrika (StatsSA) het Woensdag gesê dit is die derde keer oor die afgelope 12 maande dat die jaarlikse koers onder die laagste vlak van die Reserwebank se inflasieteiken val. In Mei en Junie verlede jaar was inflasie ook onder die 3%-vlak. Die maandelikse inflasiekoers in Februarie was egter 0,7%. Dit is meer as dubbel die maandelikse 0,3%-styging wat in Januarie aangeteken is. Dit is ook die hoogste sedert Julie verlede jaar, toe maandelikse inflasie op 1,3% gestaan het. “Dit lyk dalk vreemd dat die maandelikse verandering betreklik hoog is, terwyl die jaarlikse koers laer is as wat meestal oor die afgelope 12 maande aangeteken is. Dit is omdat ŉ opname nie elke maand van álle produkte in die VPI-mandjie gedoen word nie,” sê StatsSA. Mediese versekering word gewoonlik in Februarie (en weer in April) gemeet, wat beteken dit het ŉ groot uitwerking op die maandelikse verandering in Februarie se VPI. Gesondheidsinflasie StatsSA sê mediese versekering (jou mediese fonds) is die enkele grootste item in die VPI-mandjie en is verantwoordelik vir 7,6% van algehele huishoudelike besteding. Die gemiddelde jaarlikse styging in mediesefondsbydraes in Februarie was 4,7%, heelwat laer as die 9,6%-styging ŉ jaar gelede, maar steeds hoër as die algemene inflasiekoers. Verbruikers betaal nou gemiddeld 4,3% meer vir medies verwante produkte en dienste as ŉ jaar gelede. Dokters het hul gelde teen einde verlede maand oor die voorafgaande 12 maande met gemiddeld 3,2% verhoog, terwyl tandartse nou 4,3% meer vra. StatsSA sê die koste vir ŉ hospitaalbesoek het oor dieselfde tydperk met 3,4% toegeneem. Al drie koerse is laer as wat dit in Februarie verlede jaar was. Voedsel- en drankinflasie In Februarie het jaarlikse inflasie vir voedsel en nie-alkoholiese drankies op 5,2% gestaan, ŉ daling van 0,8% in vergelyking met die 6%-inflasie wat in Desember verlede jaar aangeteken is. Die maandelikse styging (0,3%) in Februarie is ook laer as die styging in Januarie (0,7%). Die inflasiekoers vir brood en grane (4,6%) is ook laer as die 5,1%-hoogtepunt wat dit in Januarie bereik het. Die prys van witbrood het met 8% gestyg, maar mieliemeel is 3,5% goedkoper. Melk, eiers en kaas kos nou 6,4% meer as ŉ jaar gelede en die jaarlikse koers is sedert Oktober nou bo die 5,5%-vlak. Die gemiddelde prys van twee liter vars volroommelk het van R28,03 in Februarie verlede jaar tot R29,27 in Februarie vanjaar toegeneem. ŉ Halfdosyn eiers sou jou in Februarie vanjaar gemiddeld R19,03 gekos het, meer as die R15,87 wat jy in Februarie verlede jaar gemiddeld daarvoor sou moes opdok. Jaarlikse inflasie vir olie en vette het in Februarie op 10,6% gestaan – die hoogste koers sedert November 2016. In teenstelling daarmee is vrugte-inflasie op die laagste jaarlikse koers in meer as ŉ jaar en die prys van groente het ook met 0,7% gedaal.